CELEX: 32010D0705
Language: sk
Date: 2010-11-22 00:00:00
Title: 2010/705/EÚ: Rozhodnutie Komisie z  22. novembra 2010 o zrušení uznania Gruzínska v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti [oznámené pod číslom K(2010) 7966]  Text s významom pre EHP

23.11.2010   
            
            
               SK
            
            
               Úradný vestník Európskej únie
            
            
               L 306/78
            
         ROZHODNUTIE KOMISIE
   z 22. novembra 2010
   o zrušení uznania Gruzínska v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti
   [oznámené pod číslom K(2010) 7966]
   (Text s významom pre EHP)
   (2010/705/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 20 ods. 2,
   so zreteľom na prehodnotenie súladu Gruzínska, ktoré vykonala Komisia na základe článku 21 ods. 1 smernice 2008/106/ES,
   keďže:
   
               (1)
            
            
               Členské štáty sa môžu rozhodnúť schváliť osvedčenia spôsobilosti námorníkov vydané tretími krajinami za predpokladu, že Komisia príslušnú tretiu krajinu uznala za krajinu, ktorá zabezpečuje súlad s požiadavkami medzinárodného Dohovoru o normách výcviku, kvalifikácie a strážnej služby, 1978, v znení zmien a doplnení (dohovor STCW) (2).
            
         
               (2)
            
            
               Vzhľadom na to, že uznania gruzínskych osvedčení Talianskom a Gréckom sú uverejnené v Úradnom vestníku Európskej únie
                   (3) a teda zostávajú, napriek skutočnosti, že smernica 2001/25/ES bola zrušená, v súlade s článkom 19 ods. 5 smernice 2008/106/ES v platnosti, sa Gruzínsko podľa postupu stanoveného v článku 18 ods. 3 písm. c) smernice Európskeho parlamentu a Rady 2001/25/ES zo 4. apríla 2001 o minimálnej úrovni prípravy námorníkov (4) uznáva na úrovni Európskej únie.
            
         
               (3)
            
            
               V súlade s článkom 21 ods. 1 smernice 2008/106/ES Komisia posúdila systémy vzdelávania, prípravy a osvedčovania námorníkov v Gruzínsku, aby overila, či táto krajina naďalej spĺňa príslušné požiadavky dohovoru STCW a či boli prijaté vhodné opatrenia na zabránenie podvodom s osvedčeniami. Toto posúdenie, ktoré vychádzalo z výsledkov zisťovacej kontroly, ktorú vykonali odborníci z Európskej námornej bezpečnostnej agentúry v septembri 2006, odhalilo viaceré nedostatky.
            
         
               (4)
            
            
               Komisia predložila členským štátom správu o výsledkoch posudzovania plnenia požiadaviek.
            
         
               (5)
            
            
               Listami z 27. februára 2009 a z 23. marca 2010 Komisia následne požiadala gruzínske orgány, aby jej poskytli dôkazy o tom, že boli prijaté primerané opatrenia na odstránenie nedostatkov, ktoré sa zistili v rámci posudzovania.
            
         
               (6)
            
            
               Listami z 1. mája 2009, 12. januára 2010, 17. februára 2010 a 14. apríla 2010 poskytli gruzínske orgány Komisii na jej žiadosť niektoré informácie o prijatí nápravných opatrení týkajúcich sa oblastí, v ktorých boli v rámci posudzovania plnenia požiadaviek dohovoru STCW zistené nedostatky.
            
         
               (7)
            
            
               Vyhodnotenie odpovedí gruzínskych úradov, ktoré vypracovala Komisia, potvrdilo, že poskytnuté informácie sa týkajú len veľmi malej časti týchto nedostatkov a zároveň sa odhalilo, že väčšina nedostatkov, ktoré sa zistili v rámci posudzovania plnenia požiadaviek, sa naďalej nerieši. Tieto nedostatky sa týkajú viacerých častí dohovoru STCW, predovšetkým chýbajúcich vnútroštátnych ustanovení na implementáciu niektorých požiadaviek dohovoru STCW, a to najmä uplatňovania systému noriem kvality a používania simulátorov, fungovania systémov noriem kvality v štátnej správe a v niektorých inštitúciách vzdelávania a prípravy námorníkov, ako aj mnohých požiadaviek týkajúcich sa osvedčení pre palubnú, ako aj strojnú posádku.
            
         
               (8)
            
            
               Tieto nezhody ovplyvňujú mnohé základné ustanovenia a hrozí, že ovplyvnia celkovú úroveň spôsobilosti námorníkov, ktorí majú osvedčenia vydané Gruzínskom.
            
         
               (9)
            
            
               Z výsledkov posudzovania plnenia požiadaviek dohovoru STCW a z vyhodnotenia informácií poskytnutých gruzínskymi orgánmi vyplýva, že Gruzínsko nespĺňa všetky príslušné požiadavky dohovoru STCW, a preto by sa jeho uznanie Európskou úniou malo zrušiť.
            
         
               (10)
            
            
               Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Uznanie Gruzínska, ktoré mu bolo udelené v súlade s článkom 18 ods. 3 písm. c) smernice 2001/25/ES, sa zrušuje v oblasti vzdelávania, prípravy a osvedčovania námorníkov na účely uznávania osvedčení o spôsobilosti vydávaných touto krajinou.
   Článok 2
   Toto rozhodnutie je určené členským štátom.
   
      V Bruseli 22. novembra 2010
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.
   
      (3)  Ú. v. EÚ C 268, 7.11.2003, s. 7 a Ú. v. EÚ C 85, 7.4.2005, s. 8.
   
      (4)  Ú. v. ES L 136, 18.5.2001, s. 17.